Næringskomiteen  
naering@stortinget.no

                                                                                                                                12.10.2022

**Prop. 1 S (2022-2023) Statsbudsjettet 2023**

Merknader til kap 904

På vegne av Mediebedriftenes Landsforening, Norsk Redaktørforening, Norsk Journalistlag og Norsk Presseforbund har vi følgende innspill til komiteen:   
  
Register over reelle rettighetshavere er planlagt satt i drift 1. januar 2023. Registeret skal være et verktøy for å bekjempe økonomisk kriminalitet og hvitvasking.

Bevilgningen som er foreslått på 8,2 millioner innebærer kun drift, ikke reell ferdigstilling av registeret. Det gjør at vi risikerer å stå igjen med et ufullstendig register med lav kvalitet, som vil ha liten nytte for flere deler av samfunnet - både offentlig myndigheter, private aktører, undersøkende journalister og ulike interesseorganisasjoner.

Registeret skal gi tilgang til opplysninger om de bakenforliggende eierne av selskap og andre foretak. Betydningen av en slik tilgang er fremhevet flere steder og er en oppfølging av EUs fjerde hvitvaskingsdirektiv, som Norge er forpliktet til å følge.

I 2021 informerte Brønnøysundregisteret Nærings- og fiskeridepartementet (med kopi til Finansdepartementet) om prosjektets framdrift (brev datert 18.10.2021). Brønnøysund beskrev tre faser for å få på plass et register som oppfyller kravene i forskriften. Etter det vi kan se er Stortinget ikke informert i budsjettdokumentene om Brønnøysundregistrets opplysninger, verken om de ulike fasene eller kostnader.

Det som beskrives som fase 1 vil være fullført i løpet av 2022. Dette er en minimumsløsning, som ikke inkluderer registrering av virksomheter på børs, NUF, og stiftelser eller utenlandske truster og lignende juridiske arrangementer. Det inkluderer heller ikke systemer for å melde om uoverensstemmelser eller for å ilegge pålegg eller tvangsmulkt. Dette må på plass for at registeret skal etterleve loven og forskriften, og det skal utvikles under fase 2. Dette er det ikke satt av midler til.

Det innebærer, slik vi ser det, at registeret per 1. januar 2023 ikke vil oppfylle kravene som følger av loven og at de føringene Stortinget la til grunn i sitt vedtak i 2019 ikke er tatt hensyn til.

Det må også påpekes at det å ferdigutvikle fase 2 og 3 for å oppfylle kravene forskriftene til loven i seg selv er en minimumsløsning, jf.budsjettforliket med SV i 2021, pkt 46, der flertallet legger til grunn at forskriften ikke i tilstrekkelig grad følger opp merknadene fra den samlede komité i Innst. 143 L (2018-2019).

Registeret vil ikke oppfylle forutsetningene i Hurdalsplattformen (s.9) om å innføre et fullverdig register over egentlige eiere i selskap og juridiske enheter i Norge, som inkluderer børsnoterte selskap.

Det må settes av tilstrekkelige midler til at fase 2 og 3 kan utvikles og gjennomføres som forutsatt. Det er viktig med kontinuitet i dette arbeidet - å stoppe opp nå vil svekke registeret som redskap til å bekjempe økonomisk kriminalitet og hvitvasking, både nasjonalt og internasjonalt. Norge er blant de siste landene i Europa til å etablere et register for reelle rettighetshavere, i Sverige og Danmark har de allerede på plass et register.

Det er nødvendig med et budsjett som gir rammer til å videreføre utviklingen av registeret.

Med vennlig hilsen

For Mediebedriftenes Landsforening, Norsk Redaktørforening, Norsk Journalistlag og Norsk Presseforbund,

Kristine Foss   
Norsk Presseforbund